Oknami uniká naozaj najviac tepla, preto okná sú zdrojom najväčších úspor. Samozrejme záleží aj na ich ploche a tým podiele na celkových tepelných stratách. Staré drevené zdvojené okná majú vysoký súčiniteľ prechodu tepla, majú vysokú infiltráciu, majú nevhodné a často i nefunkčné kovanie. Sú väčšinou po reálnej životnosti a určite po tzv. životnosti morálnej. V súčasnosti majú už veľký podiel okná, ktoré sa vymenili od začiatku 90-ych rokov a ich technické parametre sú nízke, nedostatočné sú tepelnoizolačné vlastnosti zasklenia a spolu so zabudovanými dištančnými profilmi vytvárajú podmienky na vznik kondenzácie na vnútornom povrchu zasklenia. Okná, aspoň všade tam, kde nie je nútené vetranie, zabezpečujú aj výmenu vzduchu v miestnosti. Väčšinu vymenených okien charakterizuje vysoká tesnosť. Prirodzenou infiltráciou sa nezabezpečí požadovaná výmena vzduchu. Vetranie ovplyvňuje aj relatívnu vlhkosť vzduchu v miestnosti. Krátkym, ale intenzívnym vetraním sa vymení vlhký vnútorný vzduch za vzduchu vonkajší s nízkym obsahom vlhkosti v zimnom období. Výmena okien by sa mala uskutočniť pred zateplením obvodového plášťa, čím sa zvýši teplota na vnútornom povrchu obvodového plášťa. Výmenou okien za nové, tesnejšie sa mení vlhkostný režim v miestnostiach. Pri zníženej výmene vzduchu narastá relatívna vlhkosť vzduchu, čím môže pri nezmenených tepelnoizolačných vlastnostiach obvodového plášťa skôr dochádzať k rastu plesni. Zvýšením vnútornej povrchovej teploty obvodového plášťa vplyvom zateplenia na vonkajšom povrchu, vrátane ostenia, nadpražia, parapetu, toto nebezpečie nevzniká. Pozornosť je potrebné venovať aj zhotoveniu pripojovacej škáry medzi otvorovou konštrukciou a okolitou konštrukciou obvodového plášťa. Vzhľadom na zabezpečenie požiadaviek energetickej hospodárnosti budov je v súčasnosti potrebné zabezpečiť riešenie vetrania spätným získavaním tepla rekuperáciou pomocou rekuperačných jednotiek osadených v bezprostrednej blízkosti otvorov alebo pomocou centralizovaných technických systémov. Známe sú aj riešenia s integrovaným riešením rekuperácie v profilovom systéme otvorových výplní.